
                                                  A  V  I  Z
asupra proiectului de Lege pentru aprobarea Ordonanţei de urgenţă a Guvernului nr. 154/2022 privind instituirea unei scheme de ajutor de stat pentru sprijinirea operatorilor din industria de fabricare a produselor de morărit, a uleiurilor si grăsimilor, a produselor lactate şi a preparatelor pentru hrana animalelor de fermă


           În conformitate cu prevederile art. 95 și 117 alin. (3) din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare, în procedură de urgență, cu proiectul de Lege pentru aprobarea Ordonanţei de urgenţă a Guvernului nr. 154/2022 privind instituirea unei scheme de ajutor de stat pentru sprijinirea operatorilor din industria de fabricare a produselor de morărit, a uleiurilor si grăsimilor, a produselor lactate şi a preparatelor pentru hrana animalelor de fermă (PLx 747/2022), transmis cu adresa nr. PL-x 747 din 5 decembrie 2022, înregistrat sub nr. 4c-1/696 din 5 decembrie 2022. 
              Senatul, în calitate de primă Cameră sesizată, a adoptat proiectul de Lege pentru aprobarea Ordonanţei de urgenţă a Guvernului nr. 154/2022 privind instituirea unei scheme de ajutor de stat pentru sprijinirea operatorilor din industria de fabricare a produselor de morărit, a uleiurilor si grăsimilor, a produselor lactate şi a preparatelor pentru hrana animalelor de fermă, cu respectarea prevederilor art. 76 alineatul (2) din Constituția României, republicată, în şedinţa din 28 noiembrie 2022. 
               Conform prevederilor art. 75 din Constituţia României, republicată, şi ale        art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională.
  Potrivit reglementărilor art. 62 din Regulamentul Camerei Deputaţilor, republicat, cu modificările și completările ulterioare,  membrii Comisiei au examinat proiectul de lege menționat mai sus, în ședința din 13 martie 2023.
	                 Inițiativa legislativă are ca obiect de reglementare instituirea unei scheme având ca obiectiv acordarea unui grant financiar operatorilor din industria de fabricare a produselor de morărit, a uleiurilor si grăsimilor, a produselor lactate, a preparatelor pentru hrana animalelor de fermă, prin compensarea parţială a creşterii costurilor suportate legate de constituirea stocurilor de materie primă şi a costurilor legate de transport, depozitare şi procesare, ca urmare a agresiunii Rusiei împotriva Ucrainei. Grantul financiar maxim, care se acordă per beneficiar este de 500.000 euro, condiţionat de constituirea unor stocuri materie primă pentru procesare, astfel: 14.280 tone de grâu, sau 14.280 tone porumb, sau 9.615 tone de floarea-soarelui, sau 10.000 tone lapte crud materie primă, sau pentru obţinerea de furaje combinate 15.600 tone constituite din grâu şi/sau orz şi/sau porumb şi/sau soia şi /sau rapiţă. Dacă stocurile constituite sunt mai mici decât cele prevăzute, nivelul grantului financiar se diminuează procentual, în mod corespunzător. Dacă stocurile constituite de beneficiar sunt mai mari decât cele prevăzute, se acordă nivelul maxim al grantului financiar. Schema se aplică pe întreg teritoriul României, până la data de 30 iunie 2023, şi se cumulează cu orice alte scheme de sprijin finanţate de la bugetul de stat şi având aceleaşi costuri eligibile identificabile. Resursele financiare totale necesare implementării schemei de ajutor de stat sunt de 985,740 milioane de lei (echivalentul a 200 milioane euro) şi se asigură de la bugetul de stat, prin bugetul Ministerului Agriculturii şi Dezvoltării Rurale pe anul 2023.
  Membrii Comisiei au analizat inițiativa legislativă supusă avizării, expunerea de motive, precum și avizul favorabil al Consiliului Legislativ, cu observaţii şi propuneri, transmis cu adresa nr. 1244 din 15 noiembrie 2022.
	                 În urma dezbaterilor, membrii Comisiei au hotărât, cu unanimitate de voturi, avizarea favorabilă a proiectului de Lege pentru aprobarea Ordonanţei de urgenţă a Guvernului nr. 154/2022 privind instituirea unei scheme de ajutor de stat pentru sprijinirea operatorilor din industria de fabricare a produselor de morărit, a uleiurilor si grăsimilor, a produselor lactate şi a preparatelor pentru hrana animalelor de fermă, în forma adoptată de Senat.

În raport cu obiectul şi conţinutul său, inițiativa legislativă face parte din categoria legilor ordinare.

